text: 37-årig mand fra Esbjerg dømt for to voldtægter
  19 september 2012 kl. 07.26
  En 37-årig mand er ved retten i Esbjerg blevet idømt tre et halvt års fængsel for to fuldbyrdede voldtægter. Desuden blev manden dømt for at have udøvet vold, ulovlig tvang, afpresning og truet de to kvinder på livet.
  Voldtægterne foregik samme dag i februar, hvor manden i Esbjerg opsøgte kvinderne efter tur. Den ene kvinde havde han tidligere været kæreste med, oplyser Syd- og Sønderjyllands Politi.
  I en længere periode før og efter voldtægterne truede han den ene kvinde til ikke at forlade sin lejlighed. Hvis hun gjorde det, ville han slå hende ihjel. Kvinden blev også udsat for afpresning. Dagen efter voldtægten forlangte han 260.000 kroner af det ene offer, og hvis hun ikke betalte, ville det gå ud over hende og hendes børn.
  Begge kvinderne var også udsat for vold. Desuden havde han forsøgt at franarre den ene kvinde hendes bil.
  Ved retten blev manden idømt fængsel i tre et halvt år.
  Den 37-årige har modtaget dommen og ikke anket den.
  Desuden har retten tilkendt ofrene erstatning for den lidelse, de har været udsat for.
  Den ene kvinde skal have 60.000 kroner, mens den anden får 40.000 kroner, oplyser anklager Karen Brøgger Nielsen til Ritzau.
  